DA Den Europæiske Unions Tidende CE 88/310

(2004/C 88 E/0316)

SKRIFTLIG FORESPØRGSEL E-3917/02

af Juan Naranjo Escobar (PPE-DE) til Kommissionen

(14. januar 2003)

Om: Grænseregioner

Kommissionen foreslår i sin meddelelse om en fællesskabsforanstaltning for grænseregionerne (1), at der afsættes bevillinger til en værdi af 195 mio. EUR for perioden 2002-2006 til supplerende foranstaltninger i de regioner, der grænser op til kandidatlandene.

Disse foranstaltninger, der berører 23 regioner i fem medlemsstater, vil blive forvaltet som led i de transeuropæiske net, Interreg, Youth og pilotprojektet for små og mellemstore virksomheder over konto B5-3003 på budgettet.

Kan Kommissionen forelægge en oversigt over, hvordan de samlede bevillinger til grænseregionerne i 2002- og 2003-budgettet er fordelt på de enkelte budgetposter, inklusive de supplerende midler godkendt af budgetmyndigheden?

Kan Kommissionen forelægge en oversigt over, hvordan beløbene er fordelt på de enkelte regioner i 2002 og 2003?

Kan den gøre rede for, hvad betalingerne til hver enkelt region beløber sig til i 2002?

Svar afgivet på Kommissionens vegne af Michel Barnier

(27. februar 2003)

De samlede yderligere forpligtelsesbevillinger i budgetterne for 2002 og 2003 til de af EU's regioner, der grænser op til de tiltrædende lande, beløber sig til ca. 98 mio. EUR. Beløbet fordeles på nedenstående måde.

For så vidt angår budgettet for 2002:

— er der bevilget 30 mio. EUR til de 13 Interreg-programmer i kategori A, der dækker grænserne med kandidatlandene, og til kategori Β Interreg-programmet for Østersøområdet inden for rammerne af en fælles prioritering »særlig støtte til regioner, der grænser op til kandidatlandene« (budgetpost B2-1411)

— er der bevilget 20 mio. EUR til tre programmer i C-kategorien under Interreg (øst-, nord- og syd-programmet) og til Interact-programmet vedrørende aktioner, der sigter mod at fremme og lette samarbejdet i grænseregionerne. Dette beløb tilvejebringes fra punkt 53 i Interreg-retningslinjerne (budgetpost B2-1410)

— hører 20 mio. EUR under »pilotprojektet vedrørende konsekvenserne af udvidelsen for EU's grænseregioner« (budgetpost B5-3003), hvoraf — 3 mio. EUR er bevilget til ARGE28 som støtte til et projekt til styrkelse af små og mellemstore virksomheder (SMV'er) (»Growing together with Europe«) — 15 mio. EUR vil blive bevilget inden for rammerne af tre forslagsindkaldelser, der offentliggøres af Kommissionen, og som sigter mod at forbedre SMV's konkurrenceevne, fokusere på funktionær-ansattes og timelønnedes behov og give de lokale og regionale myndigheder bedre mulighed for at forberede sig på de administrative følger af udvidelsen — 2 mio. EUR skal anvendes til finansiering af yderligere foranstaltninger til fordel for unge i grænseregionerne i henhold til det sæt af regler, kriterier og procedurer, der anvendes inden for YOUTH-programmet.

For så vidt angår budgettet for 2003:

— vil der blive tilvejebragt 17 mio. EUR fra budgetpost B5-3003 »Konsekvenserne af udvidelsen for EU's grænseregioner – forberedende foranstaltninger«

— vil der blive bevilget 3 mio. EUR til finansiering af yderligere foranstaltninger til fordel for unge i grænseregionerne inden for rammerne af YOUTH-programmet (B3-1010)

— vil der blive bevilget 8 mio. EUR inden for rammerne af »Udvidelsesprogram for små og mellemstore virksomheder« (budgetpost Β5-514).

Det geografiske anvendelsesområde for dette program breder sig imidlertid ud over grænserne for EU's nuværende grænseregioner. Inden for rammerne af de transeuropæiske net er der ikke indgået yderligere forpligtelser til fordel for de af EU's regioner, der grænser op til de tiltrædende lande, da det relevante forslag til retsakt, som Kommissionen vedtog den 2. oktober 2001, dvs. udkastet til forordning om ændring af forordning (EF) nr. 2236/95 om generelle regler for Fællesskabets finansielle støtte inden for transeuropæiske net (2), endnu ikke er vedtaget.

Kommissionen er ikke i stand til at fremlægge en oversigt over de nøjagtige beløb, der er bevilget til de enkelte regioner i 2002 og 2003. Navnlig for så vidt angår Interreg-programmerne, afspejler det geografiske udgiftsmønster placeringen af de projekter, der støttes, idet selve projekterne er udvalgt på baggrund af kvalitetskriterier.

Processen vedrørende forpligtelse af yderligere finansielle midler til de regioner, der grænser op til de tiltrædende lande, er afsluttet for 2002. Gennemførelsen af projekterne befinder sig imidlertid stadig i en tidlig fase. Betalingsoplysningerne giver derfor ingen mening på nuværende tidspunkt.

For så vidt angår de ovenstående Interreg-programmer i kategori A og B, blev størstedelen af de tilpassede programtillæg fremsendt til Kommissionen ved udgangen af 2002. Man kan således begynde at anvende midlerne på projekter i begyndelsen af 2003. Det bliver op til de respektive styringskomitéer at indgå forpligtelse for de økonomiske midler til konkrete projekter i henhold til kriterierne i programtillæggene. De fremtidige betalinger afhænger derfor af udgifterne til de pågældende projekter. Fristen for anmodning om midler herfra til dækning af udgifter er den 31. december 2004.

(1) KOM(2001)437.

(2) EFT C 75 E af 26.3.2002.